મહેસાણા: રાષ્ટ્રપતિ બન્યા બાદ પ્રથમવાર ગુજરાતની મુલાકાતે આવેલા રામનાથ કોવિંદ મહેસાણાના સિમાંધર જૈન મંદિર ખાતે જૈન મુનિ આચાર્ય પદ્મસાગર સુરિશ્વરજી મહારાજની 83મી વર્ષગાંઠ નિમિત્તે આયોજિત કાર્યક્રમમાં ઉપસ્થિત રહ્યા હતા. આ પ્રસંગે તેમણે જણાવ્યું હતું કે, ‘અહિંસા એ ભારતીય સંસ્કૃતિની આગવી ઓળખ છે.’ આ ઉપરાંત તેમણે નાગરિકોને ‘રાષ્ટ્રના ઘડવૈયા’ બનવાનો આગ્રહ કર્યો. રાષ્ટ્રપતિએ કહ્યું કે, આચાર્ય પદ્મસાગર સુરિશ્વરજી મહારાજ સાથે તેમને આગલા જન્મથી સંબંધ છે. રાષ્ટ્રપતિએ એમ પણ કહ્યું કે, ગુજરાત સાથે તેમનો સંબંધ 45 વર્ષ જૂનો છે અને જ્યારે તેઓ ભૂતપૂર્વ વડાપ્રધાન મોરારજી દેસાઈને અસિસ્ટ કરતા હતા ત્યારે તેમણે કોવિંદને ગુજરાતી સંસ્કૃતિની ઓળખ આપી હતી.